**Materiál na zasadnutie Mestského zastupiteľstva v Stupave**

**dňa 19.septembra 2016**

# Správa hlavnej kontrolórky mesta Stupava

# o výsledku kontroly platných VZN mesta Stupava

# podľa § 6 z. č. 369/1990 Zb. o obecnom zriadení v  z. n. p.

Materiál obsahuje :

1. Návrh uznesenia
2. Dôvodová správa
3. Materiál: Správa hlavnej kontrolórky mesta Stupava o výsledku kontroly platných všeobecne záväzných nariadení mesta Stupava podľa § 6 z. č. 369/1990 Zb. o obecnom zriadení v z. n. p..

Predkladá:

Mgr. Margita Hricová

hlavná kontrolórka mesta Stupava

Vypracovala :

Mgr. Margita Hricová

hlavná kontrolórka mesta Stupava

**Návrh uznesenia:**

Mestské zastupiteľstvo v Stupave:

1. **berie na vedomie** správu hlavnej kontrolórky mesta Stupava o výsledku kontroly platných všeobecne záväzných nariadení mesta Stupava podľa § 6 z. č. 369/1990 Zb. o obecnom zriadení v z. n. p.

**Dôvodová správa**

V zmysle ustanovenia § 18 f ods. 1 písm. d) zákona č. 369/1990 Zb. o obecnom zriadení v z.n.p. je úlohou hlavného kontrolóra predložiť správu o výsledkoch kontroly priamo mestskému zastupiteľstvu na jeho najbližšom zasadnutí. V zmysle Pravidiel kontrolnej činnosti hlavného kontrolóra mesta Stupava je správa o výsledkoch kontroly predkladaná MsZ vyhotovená ako verejný informatívny materiál so zreteľom na dodržanie osobitných predpisov upravujúcich napr. ochranu osobných údajov, obchodné tajomstvo, daňové tajomstvo a pod. v súlade s princípom dodržiavania práva na informácie a verejnú kontrolu.

Oprávnenie ku kontrole hlavnej kontrolórke vyplýva z ustanovenia § 18d ods.2 písm. a) zákona o obecnom zriadení, podľa ktorého kontrolnej činnosti podlieha Mestský úrad. Uskutočnená kontrola platných VZN mesta Stupava podľa § 6 z. č. 369/1990 Zb. o obecnom zriadení v z. n. p. bola vykonaná v zmysle Plánu kontrolnej činnosti hlavnej kontrolórky mesta Stupava na II. polrok 2016, konkrétne s 1. bodom.

Kontrola bola vykonaná v súlade s § 18d ods.1 zákona č. 369/1990 Zb. o obecnom zriadení v z.n.p., v súlade s Pravidlami kontrolnej činnosti hlavného kontrolóra mesta Stupava, v súlade so zákonom č. 357/2015 Z.z. o finančnej kontrole a audite a o zmene a doplnení niektorých zákonov.

 V § 6 zákona o obecnom zriadení je konkretizovaný inštitút všeobecne záväzných nariadení obce vychádzajúc z článku 68 a 71 Ústavy SR.

**Článok 68**: „ Vo veciach územnej samosprávy a na zabezpečenie úloh vyplývajúcich pre samosprávu zo zákona môže obec a vyšší územný celok vydávať všeobecne záväzné nariadenia.“

**Článok 71**: „ (1) Na obec a vyšší územný celok možno zákonom preniesť výkon určených úloh miestnej štátnej správy. Náklady takto preneseného výkonu štátnej správy uhrádza štát.

 (2) Pri výkone štátnej správy môže obec a vyšší územný celok vydávať v rámci svojej územnej pôsobnosti na základe splnomocnenia v zákone a v jeho medziach všeobecne záväzné nariadenia. Výkon štátnej správy prenesený na obec alebo na vyšší územný celok zákonom riadi a kontroluje vláda. Podrobnosti ustanoví zákon.“

# Správa hlavnej kontrolórky mesta Stupava o výsledku kontroly platných všeobecne záväzných nariadení mesta Stupava podľa § 6 z. č. 369/1990 Zb. o obecnom zriadení v z. n. p.

V zmysle ustanovenia § 18 f ods. 1 písm. d) zákona č. 369/1990 Zb. o obecnom zriadení v z. n. p. **predkladám správu** o výsledku kontroly platných VZN mesta Stupava podľa § 6 zákona č. 369/1990 Zb. o obecnom zriadení v z. n. p.

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |  |
| --- | --- |
| **Oprávnená osoba:** | hlavná kontrolórka mesta Stupava Mgr. Margita Hricová, |
| **Povinná osoba:** | Mestský úrad Stupava, Hlavná 1/24, 900 31 Stupava, IČO: 305081, DIČ: 2020643724, (ďalej len „ MsÚ Stupava“), |
| **Predmet kontroly:** | kontrola platných VZN mesta Stupava podľa § 6 zákona č. 369/1990 Zb. o obecnom zriadení v z. n. p., |
| **Cieľ kontroly:** | overiť súlad vybraných VZN mesta Stupava s platnými právnymi predpismi; zistiť, či zákonom uložená povinnosť mesta mať prijaté určité druhy VZN je naplnená; skontrolovať spôsob vydávania, evidovania a sprístupnenie VZN, |
| **Kontrolované obdobie:** | júl - august 2016, |
| **Miesto a čas vykonania kontroly:** | MsÚ Stupava a kancelária oprávnenej osoby od 12.07.2016 do 15.08.2016, |
| **Dátum doručenia návrhu správy:** | 15.08.2016 |
| **Dátum prijatia námietok:** | 24.08.2016 |
| **Dátum zaslania správy:**  | 08.09.2016 |

 |

**Použitá legislatíva ku kontrole:**

1. Zákon č. 369/1990 Zb. o obecnom zriadení v  z. n. p.,
2. cez program ASPI všetky zákony uvedené v návrhu správy najmä: zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov, školský zákon, zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v z. n. p., zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov, zákon č.448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.

Mesto Stupava vedie vo svojej evidencii 117 VZN, z toho je 45 platných VZN. Evidenciu v elektronickej forme vedie zamestnankyňa Oddelenia všeobecnej a vnútornej správy Mestského úradu v Stupave. Vyžiadaním si evidencie VZN v písomnej forme oprávnenou osobou a  následným  porovnaním zverejnených VZN na webovej stránke mesta Stupava: <http://stupava.sk/web/src/index.php?lg=sk&pgid=265> bolo zistené, že 3 VZN nie sú zverejnené. Jedná sa o **VZN č. 5/2010, ktorým sa vyhlasuje záväzná časť Územného plánu zóny Stupava – Kopce**, ďalej **Nariadenie č. 2 o zriadení Mestskej polície** a **VZN č. 1/1999 o prevode bytov a nebytových priestorov z vlastníctva mesta Stupava do vlastníctva iných osôb**. Podľa § 6 ods. 9 zákona o obecnom zriadení je vyvesenie nariadenia podmienkou jeho platnosti; okrem toho sa nariadenia majú zverejniť aj spôsobom v obci obvyklým. Oprávnená osoba konštatovala nesúlad s uvedeným ustanovením zákona, pretože povinnosťou obce je nielen vyvesiť VZN, ale ho aj zverejniť. Podľa odporúčania uvedeného v návrhu správy z kontroly je z vyššie uvedených VZN zverejnené len VZN č. 5/2010.

Mesto Stupava má 5 úradných tabúľ, v Máste, na Kolónii, pri Pošte, pred MsÚ a v budove Mestského úradu v Stupave.

Kontrolou bolo ďalej zistené, že VZN č. 1/2006, ktorým sa vyhlasuje záväzná časť územnoplánovacej dokumentácie, je vedené v elektronickej i písomnej evidencii ako neplatné, pričom na webovej stránke je stále prezentované ako platné. Zisťovaním príčiny nesúladu evidencie s webovou stránkou mesta môže byť článok 3 VZN č. 2/2007, ktorým sa vyhlasuje záväzná časť Územného plánu mesta Stupava, v ktorom je ustanovené, že dňom účinnosti tohto VZN sa zrušuje VZN č. 1/2006. Totožné kontrolné zistenia o nesúlade evidencie s webovou stránkou mesta sa týkali aj týchto nasledujúcich VZN a dodatkov k VZN:

1. VZN č. 6/2013 o nakladaní s komunálnymi odpadmi (uvedené VZN je zrušené VZN č. 2/2016),
2. Dodatku č. 1 k VZN č. 8/2011 (keď je VZN zrušené, neplatí ani dodatok),
3. a tiež Dodatku č. 1 k VZN č. 1/2013 (Dodatok č. 2 je intertemporálny predpis k Dodatku č.1).

Počas výkonu kontroly sa opravili poznámky na webovej stránke mesta a VZN č. 6/2013 a Dodatok č. 1 k VZN č. 8/2011 sa zmenili na neplatné, ale nezmenili sa k VZN č. 1/2006 a k Dodatku č. 1 k VZN č. 1/2013.

 Povinná osoba namietala na časť druhého kontrolného zistenia týkajúceho sa Dodatku č. 1 k VZN č. 1/2013 s tým, že príslušné VZN č. 1/2013 je platné v znení jeho dodatkov a nie je možné ich bez právneho titulu a dôvodu vyhlásiť za neplatné, pokiaľ napr. nasledujúci dodatok nezrušuje predchádzajúci dodatok.Dodatkom č. 2 k VZN č. 1/2013 sa zmenila výška dotácie na mzdy a prevádzku na žiaka a odo dňa jeho účinnosti sa vychádza zo súm, ktoré sú v ňom uvedené, a teda sa nevychádza zo súm uvedených v Dodatku č. 1. Odporúčaním k druhému kontrolnému zisteniu o nesúlade evidencie a webovou stránkou mesta je uviesť do súladu evidenciu VZN s webovou stránkou mesta. Pri ďalších zistených nedostatkoch kontrolovaného VZN č. 1/2013 bolo odporučené VZN s oboma dodatkami zrušiť a schváliť nové, aj vzhľadom k skutočnosti, že Dodatok č. 1 má nesprávne určenú účinnosť, a to o jeden deň skôr. Z uvedených dôvodov oprávnená osoba vyhodnotila námietku ako neopodstatnenú.

K danému VZN bola vykonaná kontrola súladu s platnými právnymi predpismi, výsledkom ktorej bol v návrhu správy zistený nesúlad so zákonom č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v z. n. p., nie však porušenie zákona. Povinná osoba namietala na kontrolné zistenia, z ktorých boli dve vyhodnotené ako neopodstatnené a jedna námietka ako opodstatnená.

Cieľom kontroly bolo okrem iného zistiť spôsob vydávania VZN. Zamestnanci, ktorí zodpovedajú za prípravu VZN, sú určovaní spravidla podľa odborného zamerania, ktoré si príprava VZN vyžaduje. Návrhy VZN sú v zmysle § 6 ods. 3 zákona o obecnom zriadení vyvesené na pripomienkovanie tak občanom, ako aj poslancom MsZ, ktorí môžu k návrhom VZN posielať pripomienky. Komisie sú poradným orgánom MsZ, a preto nie je ich povinnosťou prerokovať návrh VZN v komisiách. Poslanci mávajú väčšinou k novým návrhom VZN poradu s primátorom, kde sú návrhy VZN prerokované.

Zisťovaním, či má mesto prijaté všetky VZN, ktoré mu ukladá zákon, bolo zistené, že mesto Stupava má prijaté všetky VZN, ktoré sú povinnosťou podľa jednotlivých zákonov. Prehľad o platných VZN mesta Stupava je uvedený v tabuľke č. 1, ktorý je prílohou tohto materiálu. Z celkového počtu 45 platných VZN je 7 VZN, ktoré sa týkajú územného plánu a záväzných častí územnoplánovacej dokumentácie (v tabuľke sú označené zelenou farbou). Ďalších 6 VZN, ktorými sa určujú názvy ulíc v meste Stupava (v tabuľke sú označené žltou farbou) a zo zvyšných 32 platných VZN bolo náhodným výberom skontrolovaných 6 VZN (v tabuľke sú označené červenou farbou), či sú v súlade s platnými právnymi predpismi Slovenskej Republiky (ďalšie kontrolné zistenia s opisom zistených nedostatkov sú uvedené pri každom kontrolovanom VZN v Správe z kontroly).

**Fakultatívne VZN, ktoré mesto nemá prijaté, ale môže ich prijať:**

1. VZN o dočasnom obmedzení užívania pitnej vody (podľa § 36 ods. 7 písm. b) zákona č. 442/2002 Z.z. o verejných vodovodoch a verejných kanalizáciách),
2. VZN o zákaze fajčenia na verejne prístupných miestach (podľa § 7 ods. 3 zákona č. 377/2004 Z.z. o ochrane nefajčiarov),
3. VZN, ktorým sa vymedzujú úseky miestnych komunikácií na dočasné parkovanie motorových vozidiel (podľa § 6a ods. 1 až 3 zákona č. 135/1961 Zb. o pozemných komunikáciách),
4. VZN o používaní miestnych komunikácií na území obce (podľa § 9 ods. 2 a 3 zákona č. 135/1961 Zb. o pozemných komunikáciách),
5. VZN, ktorým sa vydáva prevádzkový poriadok stanovíšť taxislužby a určujú podrobnosti o výkone taxislužby na území obce (podľa § 26 ods. 5 zákona č. 56/2012 Z.z. o cestnej doprave),
6. VZN o nakladaní s bytmi na území obce (podľa § 12 ods. 1 zákona č. 189/1992 Zb. o úprave niektorých pomerov súvisiacich s nájmom bytov a s bytovými náhradami),
7. VZN o vodách (podľa § 63 ods. 4 zákona č. 364/2004 Z.z. o vodách),
8. VZN o povinnosti vypracovať povodňové plány záchranných prác (podľa § 10 ods. 3 písm. c) zákona č. 7/2010 Z.z. o ochrane pred povodňami),
9. VZN o zákaze prevádzkovania hazardných hier na území obce (podľa § 10 ods. 5 písm. d) zákona č. 171/2005 Z.z. o hazardných hrách),
10. VZN, ktorým sa vyhlasuje obecné chránené územie (podľa § 25a zákona č. 543/2002 Z.z o ochrane prírody a krajiny).

Povinná osoba namietala, že po formálnej stránke obsahom Návrhu správy z kontroly nemá byť výpočet tzv. fakultatívnych VZN, že nie je dostatočný a že nemá žiadnu výpovednú hodnotu. MsÚ taktiež požadoval, aby bol návrh správy prepracovaný a zodpovedal zákonným požiadavkám. Oprávnená osoba vypracovala Návrh správy z kontroly v súlade so zákonom, najmä v súlade so zákonom č. 357/2015 Z.z. o finančnej kontrole a audite a o zmene a doplnení niektorých zákonov, ktorý v § 22 ods. 3 písm. e) stanovuje, že Návrh správy obsahuje najmä opis zistených nedostatkov a  pri porušení osobitných predpisov alebo medzinárodných zmlúv, ktorými je SR viazaná, a na základe ktorých sa SR poskytujú finančné prostriedky zo zahraničia, označenie konkrétnych ustanovení, ktoré boli porušené spolu s návrhmi odporúčaní alebo opatrení na nápravu zistených nedostatkov a na odstránenie príčin ich vzniku. Taktiež bol Návrh správy z kontroly vypracovaný v súlade s Pravidlami kontrolnej činnosti HK mesta Stupava, ktorý v článku X. bod 6. písm. f) stanovuje, že Návrh správy obsahuje najmä úplný popis kontrolných zistení. Jedným z kontrolných zistení je, že mesto Stupava môže prijať vyššie uvedené fakultatívne VZN, ktoré nemá prijaté. Ide o informáciu (výpočet fakultatívnych VZN) získanú zo školenia realizovaného Bratislavskou Business School Ekonomickej univerzity v Bratislave, a ktorá je tiež uvedená v Komentári k zákonu o obecnom zriadení od Jozefa Tekeliho a Mariana Hoffmanna, rok vydania 2014. Námietka je neopodstatnená, pretože tak ako v Návrhu správy tak i v Správe z kontroly sa majú uvádzať odporúčania, v tomto prípade ohľadom možných VZN, ktoré môže MsZ schváliť. Požiadavka na prepracovanie je nad rámec právomoci povinnej osoby, nakoľko povinná osoba nemá zákonné oprávnenie požadovať od oprávnenej osoby prepracovanie návrhu správy.

**Skontrolované boli nasledujúce VZN:**

* VZN č. 3/1999 o vykonávaní ochrannej deratizácie a dezinsekcie,
* VZN č. 4/2008 „Rozpočtové pravidlá mesta STUPAVA“,
* VZN č. 1/2009 o určení miesta a času zápisu dieťaťa na plnenie povinnej školskej dochádzky v základných školách, ktorých zriaďovateľom je Mesto Stupava,
* VZN č. 2/2009 o spôsobe určenia úhrady, výške úhrady a spôsobe jej platenia za opatrovateľskú službu a dovoz obedov, poskytované Mestom Stupava,
* VZN č. 1/2013 o určení podrobností financovania a výšky dotácie na prevádzku a mzdy na žiaka ZUŠ, dieťa MŠ a dieťa školských zariadení v zriaďovateľskej pôsobnosti mesta Stupava,
* VZN č. 3/2015, ktorým sa určuje postup poskytovania dotácií z rozpočtu mesta Stupava.

 Vo všetkých kontrolovaných všeobecne záväzných nariadeniach mesta Stupava bol zistený nesúlad so zákonom, resp. právna nejednotnosť, napr. kvôli nesprávne uvedenému odkazu na ustanovenie zákona, alebo odkazu na už zrušený zákon, vo viacerých prípadoch chýba časť vety alebo slovo a iné.

 V prípade kontrolovaného **VZN č. 3/1999** o vykonávaní ochrannej deratizácie a dezinsekcie je odporúčaním zrušiť predmetné VZN a pripraviť nové VZN o vykonávaní dezinfekcie a regulácie živočíšnych škodcov podľa zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v z. n. p., nakoľko zákon v rámci ktorého bolo VZN vydané, je zrušený. Povinná osoba nemala námietky.

 V prípade kontrolovaného **VZN č. 4/2008** „Rozpočtové pravidlá mesta STUPAVA“ je odporúčané vykonať viacero zmien najmä vzhľadom na podmienky fungovania vnútorného kontrolného mechanizmu samosprávy mesta Stupava. Povinná osoba vo väčšine namietala ku kontrolným zisteniam a ich odporúčaniam, že nemajú byť uvedené po obsahovej stránke v Návrhu správy, nakoľko nie sú dôsledkom porušenia zákona, a preto sú neopodstatnené. Všetky podobné námietky sú neopodstatnené, pretože všetky kontrolné zistenia sa týkajú zabezpečenia správneho a efektívneho riadenia v rámci orgánu verejnej správy.

 V prípade kontrolovaného **VZN č. 1/2009** o určení miesta a času zápisu dieťaťa na plnenie povinnej školskej dochádzky v základných školách, ktorých zriaďovateľom je Mesto Stupava bolo odporúčaním zmeniť VZN. Povinná osoba nepodala námietky a pripravila návrh nového VZN o určení miesta a času zápisu dieťaťa na plnenie povinnej školskej dochádzky v základnej škole, ktorej zriaďovateľom je Mesto Stupava. Vyvesený bol 02.09.2016 a rokovať o ňom bude MsZ Stupava na svojom 15. zasadnutí dňa 19.09.2016.

 V prípade kontrolovaného **VZN č. 2/2009** o spôsobe určenia úhrady, výške úhrady a spôsobe jej platenia za opatrovateľskú službu a dovoz obedov, poskytované Mestom Stupava je odporúčaním zmeniť ho podľa odporúčaní uvedených v texte Správy z kontroly a zosúladiť s platnými právnymi predpismi. Povinná osoba nemala námietky.

 V prípade kontrolovaného **VZN č. 1/2013** o určení podrobností financovania a výšky dotácie na prevádzku a mzdy na žiaka ZUŠ, dieťa MŠ a dieťa školských zariadení v zriaďovateľskej pôsobnosti mesta Stupava je odporúčané doplniť VZN, aj keď nejde o zákonnú povinnosť, avšak ide o princíp transparentnosti. Povinná osoba podala námietky, ktoré boli vyhodnotené v jednom prípade ako opodstatnené a v ďalších prípadoch ako neopodstatnené.

 V prípade kontrolovaného **VZN č. 3/2015**, ktorým sa určuje postup poskytovania dotácií z rozpočtu mesta Stupava sú odporúčané tri zmeny, z toho dve doplnenia predmetného VZN. Námietky povinnej osoby na tieto dve doplnenia boli vyhodnotené ako neopodstatnené.

 Ďalšími odporúčaniami uvedenými v Správe z kontroly je napr. zabezpečiť pravidelnú aktualizáciu jednotlivých VZN, zverejniť VZN, ktoré sú v platnosti, v evidencii o VZN uvádzať deň vyvesenia VZN a iné.

 Vo všeobecnosti je odporúčaním upraviť VZN v súlade so zákonom, pretože VZN je v porovnaní so zákonom predpis nižšej právnej sily, je podriadený zákonu, a preto je potrebné, aby bol v súlade a v právnej jednomyseľnosti so zákonom upravujúcim tieto právne vzťahy.

V Stupave, dňa 8. septembra 2016

|  |  |  |  |  |  |
| --- | --- | --- | --- | --- | --- |
| **Číslo VZN** | **Názov VZN** | **Schválené MsZ dňa** | **Uznesenie č.**  | **Účinnosť odo dňa** | **Ruší VZN č. / poznámka** |
| 2/2016 | o nakladaní s komunálnymi odpadmi a drobnými stavebnými odpadmi | 20.06.2016 | 79/2016 | 14.07.2016 podľa dňa zverejnenia | 6/2013 |
| Príloha č. 2 k VZN 2/2016 | -||- | -||- | -||- | -||- |
| Príloha č. 1 k VZN 2/2016 | -||- | -||- | -||- | -||- |
| 1/2016 | o zásadách hospodárenia s majetkom mesta Stupava | 12.05.2016 | 61/2016 | 03.06.2016 podľa VZN | 2/2011 |
| 4/2015 | o miestnom poplatku za komunálne odpady a drobné stavebné odpady na území mesta Stupava | 26.11.2015 | 133/2015 | 01.01.2016 (článok VIII od 01.07.2016) | 5/2013 |
| 3/2015 | ktorým sa určuje postup poskytovania dotácií z rozpočtu mesta Stupava | 26.11.2015 | 132/2015 | 01.01.2016 podľa evidencie | 8/2011 |
| 2/2015 | o poskytovaní jednorazovej dávky v hmotnej núdzi z rozpočtu Mesta Stupava | 26.11.2015 | 131/2015 | 01.01.2016 podľa evidencie | 1/2011 |
| 1/2015 | o podmienkach uskutočňovania územnej samosprávy v meste Stupava prostredníctvom zhromaždenia obyvateľov mesta | 17.09.2015 | 104/2015 | 08.10.2015 podľa VZN | podobné VZN ešte nebolo schválené |
| 5/2014 | o pravidlách predaja v obchode a času prevádzky služieb na území mesta Stupava | 23.10.2014 | B/358 | 11.11.2014podľa VZN | 10/2011 |
| 4/2014 | ktorým sa mení a dopĺňa Všeobecne záväzné nariadenie č. 1/2006 o vyhlásení záväzných častí územného plánu v znení neskorších zmien a doplnkov | 02.07.2014 | B/306 | 17.07.2014 podľa evidencie | ÚP |
| Príloha č. 1 k VZN 4/2014 (grafická časť) | -||- | -||- | -||- | ÚP |
| Príloha č. 2 k VZN 4/2014 (záväzná časť) | -||- | -||- | -||- | -||- |
| ÚP mesta Stupava, Zmeny a doplnky 1A/2012 (textová časť) | -||- | B/304 | -||- | Zrušené uzn. č. 42/2015 |
| 3/2014 | o podmienkach predaja výrobkov a poskytovaní služieb na trhových miestach na území mesta Stupava | 27.03.2014 | B/234 | 29.04.2014 podľa VZN | 4/2005 |
| 2/2014 | Trhový poriadok pre trhovisko a príležitostné trhy | -||- | B/233 | -||- | -||- |
| 1/2014 | o evidencii pamätihodností mesta Stupava | 30.01.2014 | B/219 | 20.02.2014 podľa VZN | podobné VZN ešte nebolo schválené |
| 4/2013 | o dani z nehnuteľnosti a dani za psa | 29.10.2013 | B/164 | 01.01.2014 podľa VZN | 5/2012 |
| 3/2013 | o miestnych daniach |  -||- | B/163 | -||- | 6/2012, 5/2009,4/2007 |
| 2/2013 | o organizácii miestneho referenda | 27.06.2013 | B/113 | 25.07.2013 podľa evidencie | podobné VZN ešte nebolo schválené |
| 1/2013 | o určení podrobností financovania a výšky dotácie na prevádzku a mzdy na žiaka ZUŠ, dieťa MŠ a dieťa školských zariadení v zriaďovateľskej pôsobnosti mesta Stupava | 11.03.2013 | B/54, 55  | 03.04.2013 podľa VZN | 7/2010 |
| Dodatok č. 2 k VZN 1/2013 | 26.03.2015 | 28/2015 | 25.04.2015 podľa dňa zverejnenia | Mal byť zrušený Dodatok č. 1 k VZN 1/2013 |
| Dodatok č. 1 k VZN 1/2013 | 27.06.2013 | B/114 | 22.07.2013 podľa VZN | Mala byť zrušená Príloha č. 1 k VZN 1/2013 |
| 9/2012 | Prevádzkový poriadok pohrebísk v Meste Stupava | 13.12.2012 | B/15 | 01.01.2013 podľa VZN | 6/1999 |
| 8/2012 | Určenie nových názvov ulíc v Meste Stupava | -||- | B/14 | -||- |  |
| 4/2012 | o ochrane pred zneužívaním alkoholických nápojov na území Mesta Stupava | 15.11.2012 | B/33 | 10.12.2012 podľa VZN | 3/2009 |
| 3/2012 | o poskytovaní prepravnej služby a výške úhrady za poskytovanie prepravnej služby Mestom Stupava | 10.05.2012 | B/24 | 01.09.2012 podľa VZN | podobné VZN ešte nebolo schválené |
| 2/2012 | o podmienkach poskytovania finančných príspevkov a spôsobe realizácie opatrení sociálnoprávnej ochrany detí a sociálnej kurately | -||- | B/23 | 04.06.2012 podľa VZN | podobné VZN ešte nebolo schválené |
| 1/2012 | o verejnej kanalizácii a odpadových vodách, vodách z povrchového odtoku | -||- | B/22/2012 | 01.06.2012 podľa VZN | podobné VZN ešte nebolo schválené |
| 11/2011 | ktorým sa určuje výška príspevku na čiastočnú úhradu nákladov v školách a školských zariadeniach v zriaďovateľskej pôsobnosti Mesta Stupava | 27.10.2011 | B/22/2011 | 01.01.2012 podľa VZN | 3/2008 |
| Dodatok č. 3 k VZN 11/2011 | 26.06.2014 | B/300/2014 | 01.09.2014 podľa VZN |  |
| Dodatok č. 2 k VZN 11/2011 | 27.06.2013 | B/115/2013 | 22.07.2013 podľa VZN | zverejnené od 08.07.2013 |
| Dodatok č. 1 k VZN 11/2011 | 28.06.2012 | B/31/2012 | 01.09.2012 podľa VZN |  |
| 9/2011 | o zmene územného plánu | 27.10.2011 | B/20/2011 | 14.12.2011 podľa VZN | ÚP |
| 7/2011 | o poplatkoch za znečisťovanie ovzdušia | 22.09.2011  | B/31/2011 | 10.10.2011 podľa VZN | 6/2004zverejnené od 17.10.2011 |
| 5/2011 | o podmienkach držania psov | -||- | B/29/2011 | 01.11.2011 podľa dňa zverejnenia | 1/2003 |
| 4/2011 | Zmena územného plánu mesta Stupava - júl 2011 | 26.05.2011 | B/30,32,33/2011 | 19.08.2011 podľa VZN | ÚP |
| 3/2011 | o ochrane životného prostredia na území mesta Stupava | 26.05.2011  | B/27/2011 | 14.06.2011 podľa VZN | 21/1994 |
| 6/2010 | o určení názvov nových ulíc v meste Stupava | 09.09.2010  | B/5/2010 | 28.09.2010 podľa VZN | zverejnené od 15.09.2010 |
| 2/2010 | ktorým sa vyhlasuje záväzná časť územnoplánovacej dokumentácie ÚPN mesta Stupava – zmena a doplnok č.1/2007 | 25.02.2010 | B/3/2010 | 15.3.2010 podľa VZN | ÚP |
| 4/2009 | o poskytovaní priestoru na predvolebnú kampaň zo strany Mesta Stupava | 30.04.2009 | B/2/2009 | 20.05.2009 podľa VZN | 2/2008 |
| 2/2009 | o spôsobe určenia úhrady, výške úhrady a spôsobe jej platenia za opatrovateľskú službu a dovoz obedov, poskytované Mestom Stupava | 29.01.2009  | B/4/2009 | 15.02.2009 podľa VZN | 7/2007 zverejnené od 02.02.2009 |
| Dodatok č. 1 k VZN 2/2009 | 01.12.2011 | B/6/2011 | 01.01.2012 podľa VZN |  |
| 1/2009 | o určení miesta a času zápisu dieťaťa na plnenie povinnej školskej dochádzky v základných školách, ktorých zriaďovateľom je Mesto Stupava | 29.01.2009 | B/3/2009 | 15.02.2009 podľa evidencie | zverejnené od 02.02.2009 |
| 8/2008 | zmeny územného plánu | 18.12.2008 | B/13 | 15.01.2009 podľa VZN | ÚP |
| 2/2007 | ktorým sa vyhlasuje záväzná časť územného plánu mesta Stupava | 11.10.2007 | B/3 | 30.10.2007 podľa VZN | 1/2006 |
| 1/2006 | Územný plán | 20.04.2006 | B/2 | 05.05.2006 podľa VZN | 1/1997,4/2002,5/2002,2/2003 |
| 4/2008 | Rozpočtové pravidlá mesta STUPAVA | 04.12.2008 | B/4/2009 | 01.01.2009 podľa evidencie | Zrušené Zásady finančného hospodárenia |
| Príloha č. 1 k VZN 4/2008 (rozpočtový harmonogram) | -||- | -||- | -||- |
| Príloha č. 2 k VZN 4/2008 (rozpočtová požiadavka) | -||- | -||- | -||- |
| 1/2008 | Určenie názvov nových ulíc v Meste Stupava | 28.02.2008  | B/3/2008 | 15.03.2008 podľa VZN | zverejnené od 31.03.2008 |
| Príloha k VZN č. 1/2008 | -||- | -||- | -||- | -||- |
| 7/2005 | o určení názvu nových ulíc v meste Stupava | 15.12.2005  | B/10/2005 | 15.12.2005 podľa VZN | zverejnené od 21.12.2005 |
| 2/2005 | ktorým určuje názov ulice v novej zástavbe na území mesta Stupava | 30.06.2005 | B/2/2005 | 19.07.2005 podľa evidencie | zverejnené od 02.01.2006 |
| 9/2004 | Školský obvod ZŠ kpt. J. Nálepku v Stupave | 01.07.2004  | B/1/2004 | 17.07.2004 podľa VZN | zverejnené od 13.07.2004 |
| 4/2004 | ktorým mesto určuje názvy ulíc v novej zástavbe na území mesta Stupava | 01.04.2004  | B/3/2004 | 20.04.2004 podľa VZN | zverejnené od 26.04.2004 |
| 3/1999 | o vykonávaní ochrannej deratizácie a dezinsekcie | 01.07.1999 | B/2/1999 | 22.07.1999podľa VZN |  |

-||- znamená opakovaný údaj, resp. taký istý údaj ako údaj uvedený v riadku nad ním,

- v poznámke je uvedený dátum zverejnenia iba v prípade keď nesedí dátum účinnosti a 15 dňová lehota od zverejnenia alebo vyvesenia,

- dátum účinnosti vychádza z dátumu uvedeného v konkrétnom VZN alebo z dátumu uvedeného v evidencii,